FI Euroopan unionin virallinen lehti CE 84/266

(2004/C 84 E/0314)

KIRJALLINEN KYSYMYS E-3923/03

esittäjä(t): Brice Hortefeux (PPE-DE) komissiolle

(18. joulukuuta 2003)

Aihe: Laiton kopiointi

Euroopan komission tullitilastojen mukaan EU:n ulkorajoilla takavarikoitiin vuoden 2003 ensimmäisellä vuosipuoliskolla 50 miljoonaa väärennettyä tuotetta tai piraattikopiota. Luku on huomattavasti suurempi kuin edellisvuonna.

Väärentäminen ei enää näytä rajoittuvan ylellisyystuotteisiin, vaan myös erilaisia kulutustavaroita — kuten matkapuhelimia, leluja, paristoja, lääkkeitä ja elintarvikkeita — kopioidaan laittomasti.

Laiton kauppa aiheuttaa huomattavaa taloudellista vahinkoa. Sitä paitsi väärennetyt tuotteet ovat turvallisuusriski kuluttajille, koska ne eivät täytä turvallisuusvaatimuksia eikä niiden valmistusta valvota.

Haluaisin tietää, onko komissiolla olemassa erityinen suunnitelma väärennettyjen tuotteiden kaupan tyrehdyttämiseksi? Jos näin on, millainen se on pääpiirteissään?

Frits Bolkesteinin komission puolesta antama vastaus

(13. helmikuuta 2004)

Komissio pitää erittäin tärkeänä väärennösten ja laittoman valmistamisen vastustamista. Tullihallintojen unionin ulkorajoilla rekisteröimien tulosten mukaan tekijänoikeuksia loukkaavien tuotteiden takavarikot ovat neljän vuoden aikana lisääntyneet yli 900 %.

Tästä syystä komissio on tehnyt useita lainsäädännöllisiä tai toiminnallisia aloitteita, jotka koskevat niin unionin ulkorajojen valvontaan liittyviä tullitoimia kuin sisämarkkinoihin liittyviä näkökohtia.

Neuvosto antoi 22. heinäkuuta 2003 uuden tulliasetuksen (EY) N:o 1383/2003 (1). Uusi lainsäädäntöväline, joka on laadittu yhdessä teollis- ja tekijänoikeuksien haltijoiden pääjärjestöjen kanssa, on joustavampi ja tehokkaampi, ja sen pitäisi suojata etenkin pieniä ja keskisuuria yrityksiä paremmin ja halvemmalla.

Toinen merkittävä näkökohta on kuluttajansuoja ja turvallisuus. Tästä on tullut yhä merkittävämpää, kun otetaan huomioon väärennettyjen tuotteiden luonne. Tästä syystä uuden tulliasetuksen soveltamisalaan otetaan uusia teollis- ja tekijänoikeuksia kuten maantieteelliset merkinnät, alkuperänimitykset ja kasvinjalostajanoikeudet. Nämä oikeudet, jotka takaavat laadun ja osaamisen, voidaan nyt suojata tullitoimin.

Tämän lisäksi useat yleisestä tuoteturvallisuudesta 3. joulukuuta 2001 annetun Euroopan parlamentin ja neuvoston direktiivin 2001/95/EY säännökset (2), joita sovelletaan 15. päivästä tammikuuta 2004, vahvistavat osaltaan kuluttajille tarkoitettujen tuotteiden markkinavalvontaa.

Toiminnallisella tasolla esitetään useita suuria aloitteita heti vuoden 2004 tammikuun alussa. On hienoa, että unioni laajenee uusiin jäsenvaltioihin, ja uuden tulliliiton tehtävänä on turvata sen uudet rajat. Tämän vuoksi sekä väärennösten ja laittoman valmistamisen vastustamiseksi tutkitaan parhaillaan toiminnallista aloitetta, jolla uusia jäsenvaltioita autettaisiin analysoimaan riskejä yhdenmukaisesti.

Kehiteltyään sisämarkkinoiden osalta viime vuosina useita säännöksiä tekijänoikeuksista (patentit, merkit, piirrokset ja mallit sekä tekijänoikeus) ja erityisesti 30. marraskuuta 2000 antamassaan tiedonannossa ”Väärentämisen ja tavaroiden laittoman valmistamisen vastaista toimintaa sisämarkkinoilla koskevan vihreän kirjan perusteella toteutettavat toimet” (3) esittelemänsä aloitteen jälkeen komissio teki 30. tammikuuta 2003 direktiiviehdotuksen, jossa yhdenmukaistetaan kaikenlaisten teollis- ja tekijänoikeuksien soveltamistavat unionissa.

Komissio käynnisti myös joukon väärennösten vastaisia aloitteita, joissa keskitytään erityisesti teknisiin tuotteisiin. Näin luotiin tietopaketti, jota jaettiin eurooppalaisille teknisille yrityksille, ja järjestettiin teollisuuden kanssa, jota edusti Orgalime, väärennösten vastainen työpaja. Vuoden 2001 lopussa laadittiin pk-yrityksille käytännön opas väärennösten vastustamisesta ja perustettiin väärennettyjen teknisten tuotteiden tietokanta.

Kansainvälisesti järjestettiin unionin merkittävimpien taloudellisten kumppanien kuten Kaakkois-Aasian maiden järjestön (ASEAN), Kiinan, Venäjän, Yhdysvaltojen, Korean ja Japanin kanssa useita toiminnallisia seminaareja ja konferensseja, joiden aiheena oli väärentämisen ja tavaroiden laittoman valmistamisen vastainen toiminta. Niissä vaihdettiin hyödyllisiä tietoja ja kokemuksia, ja joissakin edellä mainituissa maista ne johtivat jopa merkittäviin lainsäädännöllisiin muutoksiin.

(1) Neuvoston asetus (EY) N:o 1383/2003, annettu 22 päivänä heinäkuuta 2003, tulliviranomaisten toimenpiteistä epäiltäessä tavaroiden loukkaavan tiettyjä teollis- ja tekijänoikeuksia sekä tiettyjä teollis- ja tekijänoikeuksia loukkaavien tavaroiden suhteen toteutettavista toimenpiteistä (EUVL L 196, 2.8.2003).

(2) EYVL L 11, 15.1.2002.

(3) KOM(2000) 789 lopullinen.